ডিজির তৎপরতা, সন্দেশখালিতে শাজাহানের দখলমুক্ত হল বিশাল খেলার মাঠ

সন্দেশখালি: রাজ্য পুলিশের ডিজি রাজীব কুমারের (DG Rajeev Kumar) তৎপরতায় শাহজাহানের দখলমুক্ত সন্দেশখালির (Sandeshkhali Incident) অনেক জমিই। এমনকী শেখ শাহজাহান ফ্যান ক্লাবের (Sheikh Shahjahan Fan Club) দখল করে রাখা মাঠও ঋষি অরবিন্দ মিশনকে ফিরিয়ে দিল পুলিশ। বৃহস্পতিবার সকালে স্থানীয় বিধায়র সুকুমার মাহাতর উপস্থিতি ওই মাঠের গেটের তালা খুলে দেওয়া হয়।   ‘শেখ শাহজাহান ফ্যান ক্লাব’ লেখাটিও  মুছে দেওয়া হয়েছে চুনকামের প্রলেপ দিয়ে।

সন্দেশখালি বিডিও অফিসের কাছেই ঋষি অরবিন্দ মিশন পাড়া। সেখানেই রয়েছে বিশাল বড় মাঠ।  অরবিন্দ মিশন ময়দান নামে ওই মাঠ দখল করে রাখা নিয়েও অভিযোগ জানিয়েছিলেন স্থানীয় বাসিন্দারা। অভিযোগ, ফেরার তৃণমূল নেতা শেখ শাহজাহান ওই মাঠ দখল করে তালা ঝুলিয়ে রেখেছিলেন। তারপর থেকেই সেই মাঠের নতুন নামকরণ হয় সন্দেশখালির ‘বাঘ’ বলে পরিচিত তৃণমূল নেতা শাহজাহানের নামে। এখনও সন্দেশখালিতে জায়গায় জায়গায় রয়েছে শেখ শাহজাহানের ছবির ফ্লেক্স। স্থানীয়রা অভিযোগ করেন, আগে এলাকার ছেলেমেয়েরা এই মাঠে খেলাধুলো করত। যদিও পরে সেইসব বন্ধ হয়ে যায়। মাঠে ছেলেমেয়েদের তো ঢুকতেই দেওয়া হত না, এমনকী গরু, ছাগলেরও মাঠে ঘাস খাওয়া নিষেধ ছিল।  শুধু এই মাঠই নয়, শাহজাহান বাহিনীর গায়ের জোরে দখল করা  আরও অনেক জমি এদিন ফিরিয়ে দেওয়া হয় স্থানীয়দের হাতে। অনেকে দখল হওয়া মাছের ঘেরিও ফিরে পেয়েছেন।

আরও পড়ুন: কারার ওই লৌহকপাট, ভেঙে ফেল কর রে লোপাট (পর্ব-৭)

আরও পড়ুন: পিএসসির শূন্য চেয়ারম্য়ান পদ পূরণের আশ্বাস আদালতের

বুধবার থেকে সন্দেশখালিতে সক্রিয় ভূমিকায় ছিলেন রাজ্য পুলিশের ডিজি রাজীব কুমার। টোটোয় চেপে গোটা এলাকায় কার্যত টহল দেন তিনি।  অফিসারদের সঙ্গে দফায় দফায় বৈঠক করেন তিনি। পরে তিনি জানান. যারা আইন ভেঙেছে, তারা অবশ্যই গ্রেপ্তার হবে। তিনি স্থানীয় মানুষকে পুলিশকে সাহায্য করার অনুরোধ করেন। ডিজি বলেন, পুলিশ আপনাদের পাশে আছে।ডিজির সফরের মাঝেই প্রশ্ন উঠেছে,  তবে কি এবার খাঁচাবন্দি হতে চলেছে সন্দেশখালির ‘বাঘ’ শাহজাহান। বৃহস্পতিবার সকালে সন্দেশখালি ছেড়ে কলকাতা আসার পথে ডিজি সাধারণ মানুষের উদ্দেশে বলেন, আইন নিজের হাতে তুলে নেবেন না। সন্দেশখালি (Sandeshkhali) কাণ্ডে দোষীদের বিরুদ্ধে কঠোর ব্যবস্থা নেওয়া হবে।